Il-Partit Nazzjonalista ressaq sitt proposti relatati fosthom għal roħs ta’ 50% fil-kontijiet tad-dawl u biex l-prezzijiet tal-fjuwils jorħsu sa 30 ċentezmu fuq kull litru. Il-Viċi Kap Nazzjonalista, David Agius qal li l-proposti jirriflettu l-kriżi preżenti u l-prezz baxx taż-żejt li qal niżel għal 20 Dollaru kull barmil. Huwa kkritika l-ftehim tal-Gvern mal-Electrogas li bih Malta trid tixtri l-gass mingħand Socar għal 18-il sena. Skont is-sur Aguis bil-prezz taż-żejt ta’ bħalissa Malta tista’ tiffranka sa €86 miljun. Il-Vici Kap Nazzjonalista qal li Malta hi l-uniku stat membru fl-Unjoni Ewropea li ma raħsitx il-prezzijiet tal-fjuwil li qal fl-Ewropa naqsu b’medja ta’ għaxar ċenteżmi fuq kull litru. Huwa qal li l-Gvern wiegħed li sal-aħħar tas-sena li għaddiet, kellu jirrevedi l-mod kif jinħadmu l-kontijiet tad-dawl izda sa issa ma sar xejn. Is-sur Agius ippropona wkoll li l-ekokontribuzzjoni tiżdied ghax l-familji qed ikun aktar id-dar. Sejjaħ ukoll roħs fit-tariffa tal-arloġġi tad-dawl u l-ilma għan-negozji. Il-kelliem Nazzjonalista Robert Cutajar sejjaħ biex il-gwardjani lokali jintużaw fl-infurzar tar-regolamenti relatati mat-trażżin tal-imxija tal-Covid-19 waqt li l-kelliem Edwin Vassallo qal li r-restrizzjonijiet jiswew il-flus u l-Partit Nazzjonalista qed isejjaħ lill-Gvern jagħti l-appoġġ lil kull min qed ibati.